S-908/2008

Mál þetta, sem dómtekið var í dag, er höfðað með ákæru útgefinni af lögreglustjóranum á höfuðborgarsvæðinu 19. júní 2008 á hendur Á-kk-þgf F-kk-þgf, kt. [...], Þrastarási 14, Hafnarfirði, fyrir vopnalagabrot og brot gegn valdstjórninni, framin á bifreiðastæði við Kirkjusand í Reykjavík, fimmtudaginn 24. apríl 2008 sem hér greinir:

1. Vopnalagabrot með því að hafa haft í fórum sínum innanklæða 40 sentímetra langa lögreglukylfu úr tré.

2. Brot gegn valdstjórninni með því að hafa slegið lögreglumanninn S-kk-þf P-x-x C-x-x, sem þar var við skyldustörf, með krepptum hnefa í andlitið, tekið hann hálstaki, fellt í jörðina og hert takið þannig að S-kk-nf P-x-x náði vart andanum. Ákærði sleppti ekki takinu fyrr en lögreglumenn, sem komu til aðstoðar, náðu honum af S-kk-þgf P-x-x. Við þetta hlaut S-kk-nf P-x-x blóðnasir, mar og bólgu yfir nefi, mar og bólgu yfir vinstra kinnbeini, sár á innanverða vör og áverka á hálsi.

Brot ákærða samkvæmt 1. tl. er talið varða við c-lið 2. mgr. 30. gr. vopnalaga nr. 16/1998 en brot samkvæmt 2. tl. er talið varða við 1. mgr. 106. gr. almennra hegningarlaga nr. 19/1940, sbr. lög nr. 101/1976, lög nr. 82/1998 og lög nr. 25/2007.

Þess er krafist að ákærði verði dæmdur til refsingar.

Verjandi ákærða krefst vægustu refsingar er lög leyfa og hæfilegrar þóknunar sér til handa.

Farið var með mál þetta samkvæmt 125. gr. laga nr. 19/1991 og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í febrúar 1968. Á hann sakaferil að baki allt frá árinu 1988. Hefur hann frá því ári til ársins 2000 sex sinnum verið dæmdur og eru flest brotin fyrir þjófnað og skjalafals, auk annarra brota. Í dóminum á árinu 2000 var ákærði dæmdur í 3ja mánaða fangelsi fyrir brot gegn 1. mgr. 218. gr. hegningarlaga. Var dómurinn skilorðsbundinn til 3ja ára. Loks gekkst ákærði undir viðurlagaákvörðun 10. mars 2005 fyrir þjófnað. Engin þessara brota hafa ítrekunaráhrif á þau brot sem nú eru til meðferðar.

Ákærði hefur greiðlega játað brot sín í þessu máli og hefur það áhrif á ákvörðun refsingar. Til þess er hins vegar að líta að brot ákærða eru alvarleg, en hann hefur m.a. verið sakfelldur fyrir að ráðast að lögreglumanni með mjög ofbeldisfullum hætti. Sló hann lögreglumanninn með krepptum hnefa í andlitið og tók hann í framhaldi hálstaki og felldi í jörðina. Sleppti ákærði ekki takinu fyrr en nálægir lögreglumenn komu til aðstoðar og náðu ákærða af lögreglumanninum. Hlaut lögreglumaðurinn við þetta talsverða áverka. Er þetta framferði ákærða vítavert og verður með engu móti réttlætt á grundvelli þeirra aðgerða sem í gangi voru um þetta leyti hjá vörubifreiðastjórum. Með hliðsjón af þessu og þeim dómum sem gengið hafa í Hæstarétti Íslands um svipuð sakarefni verður refsing ákærða ákveðin fangelsi í 6 mánuði. Fært þykir að fresta fullnustu 4 mánaða af refsingunni með þeim hætti er nánar greinir í dómsorði.

Ákærði greiði 36.700 krónur í sakakostnað og málsvarnarþóknun skipaðs verjanda síns, H-kk-ef I-kk-ef hæstaréttarlögmanns, 177.777 krónur.

D ó m s o r ð :

Ákærði, Á-kk-nf F-kk-nf, sæti fangelsi í 6 mánuði en fresta skal fullnustu 4 mánaða af refsingunni og falli sá hluti hennar niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940 sbr. 4. gr. laga nr. 22/1955.

Ákærði greiði 36.700 krónur í sakakostnað og málsvarnarþóknun skipaðs verjanda síns, H-kk-ef I-kk-ef hæstaréttarlögmanns, 177.777 krónur.

S-kk-nf S-kk-nf.